次韻大父曬麥
作者：蘇籀
朝代：宋

paragraphs: 西郊歲種十畝麥，自笑不耕惟坐食。
吾人一飽已天幸，此外何心更求得。
我田長熟無旱潦，玉粒收來堅且好。
豈同豪右執券契，虐取多求急於盜。
我家治生無奇功，累世守此慈儉風。
倉囷不滿非所恤，冒暑一曬安敢慵。
長空不見纖雲起，沽酒烹雞會鄰里。
炎飚不厭塵滿身，冷餅行看冰上齒。
閒居捨此一事無，狥時干祿姑捨諸。
信知爲農自足樂，秦相未必賢牽盧。